Document ID: 31991D0180

31991D0180
L 093/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 14 февруари 1991 година
за определяне на някои методи за анализ и изследване на суровото и топлинно обработеното мляко
(91/180/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 85/397/ЕИО на Съвета от 5 август 1985 г. относно здравните и ветеринарно-санитарните проблеми, засягащи търговията в Общността с топлинно обработено мляко (1), последно изменена с Директива 89/662/ЕИО (2), и по-специално член 10, параграф 2 от нея,
като има предвид, че член 10, параграф 2 предвижда Комисията да определи методи за анализ и изследване с цел контрол на съответствието със стандартите, отнасящи се до суровото и топлинно обработеното мляко;
като има предвид необходимостта да бъдат установени по-специално методи за определяне на общия брой на микроорганизмите, броя на соматичните клетки, точката на замръзване и наличието на антибиотици;
като има предвид необходимостта от установяване по-специално на методи за доказване на липсата на патогенни организми, определяне броя на колиформите и общия брой на микроорганизмите, отсъствието на фосфатаза, наличието на пероксидаза и липсата на антибиотици и определяне точката на замръзване за пастьоризираното мляко;
като има предвид необходимостта от регламентирането по-специално на методи за определяне общия брой на микроорганизмите и отсъствието на антибиотици за стерилизираното и произведеното по UHT (свръхвисока температура) технология мляко;
като има предвид, че по технически причини е подходящо като първа мярка да се определят референтни методи за анализ и изследване, гарантиращи съответствие с определени стандарти; като има предвид по-специално необходимостта от по-нататъшно проучване на условията, при които трябва да се прилагат рутинните методи за анализ и изследване; като има предвид, че в очакване на резултатите от проучването, държавите-членки са отговорни за прилагането на съответните рутинни методи, гарантиращи съответствие с изискванията, определени в Директива 85/397/ЕИО;
като има предвид, че установяването на референтни методи за анализ и изследване включва определянето на аналитичните процедури, които да се прилагат, и формулирането на критерии за точност, осигуряващи еднаквата интерпретация на резултатите;
като има предвид, че мерките, предвидени в настоящото решение са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Определят се следните референтни процедури за анализ и изследване на суровото мляко:
-
определяне точката на замръзване,
-
изброяване на микроорганизмите - брой на микроорганизмите при температура 30 °C,
-
изброяване на соматичните клетки,
-
доказване на антибиотици и сулфонамиди.
Член 2
Определят се следните референтни процедури за анализ и изследване на пастьоризираното мляко:
-
определяне точката на замръзване;
-
определяне на фосфатазната активност;
-
определяне на пероскидазната активност;
-
изброяване на микроорганизмите - брой на микроорганизмите при температура 30 °C;
-
изброяване на микроорганизмите - брой на микроорганизмите при температура 21 °C;
-
изброяване на колиформите - брой колонии при температура 30 °C;
-
доказване на антибиотици и сулфонамиди;
-
доказване на патогенни организми.
Член 3
Определят се следните референтни процедури за анализ и изследване на стерилизираното и произведеното по UHT технология мляко:
-
изброяване на микроорганизмите - брой на микроорганизмите при температура 30 °C;
-
определяне точката на замръзване;
-
доказване на антибиотици и сулфонамиди.
Член 4
Прилагането на така определените референтни процедури за анализ и изследване, определянето на критериите за точност и вземането и събирането на проби трябва да се извършват в съответствие с правилата, предвидени в приложение 1.
Член 5
Посочените в членове 1, 2 и 3 референтни процедури за анализ и изследване се определят в приложение 2.
Член 6
Настоящото решение подлежи на преразглеждане преди 31 декември 1992 г. с оглед отразяването на последните достижения на научно-техническото познание.
Член 7
Адресати на настоящото решение са държавите-членки.
Съставено в Брюксел на 14 февруари 1991 година.

Labels: 3
17
6